Brødrene Olsen
Brødrene Olsen er en dansk duo bestående af brødrene Jørgen Olsen (født 15.3.1950) og Niels "Noller" Olsen (født 13.4.1954).
Brødrene, som begge havde medvirket i musicalen Hair i 1971, slog igennem med sangen Angelina på albummet Olsen (1972). Duoen var i 1970'erne et stort navn i Danmark, men turnerede også i Tyskland. Siden gled Brødrene Olsen i baggrunden bortset fra deres gentagne deltagelse i Melodi Grand Prix. Fra 1978 til 1990 deltog begge brødrene eller Jørgen alene seks gange med numre, der dog sjældent havde bred folkelig appel.
Deres sejr i 2000 ved afviklingen af det danske Melodi Grand Prix i Cirkusbygningen i København med den umiddelbart iørefaldende Smuk som et stjerneskud skete derfor mod alle odds og var uden fortilfælde i dansk pophistorie, men de evige tabere vandt øjeblikkeligt det hjemlige publikum. At sangen siden — under titlen Fly on the Wings of Love — vandt Eurovision Song Contest i Globen i Stockholm, kom derfor heller ikke bag på danskerne.
Sangen og brødrene har siden kunnet hævde sig smukt overalt i Europa, og Fly on the Wings of Love har efterhånden fået status som Grand Prix-evergreen, bl.a. i Tyskland, hvor den ved en seerafstemning er blevet kåret som et af sangkonkurrencens bedste bidrag nogensinde.